

KLASA: 400-04/23-01/1

URBROJ: 2156-9/02-23-3

Opatija, 29. lipnja 2023.g.

**I IZMJENA FINANCIJSKOG PLANA ZA 2023. GODINU**

**usvojeno na 20. sjednici Gradskog vijeća Grada Opatije dana 28.06.2023.**

**usvojeno na 27. sjednici Vatrogasnog vijeća JVP Opatija dana 27.06.2023.**

Sredstva za minimalne standarde decentraliziranih funkcija vatrogastva propisana su Odlukom Vlade RH objavljenom u „NN 8/2023“. Citiranom Odlukom planirana sredstva iznose 559.095 eura, te ostaju neizmijenjena u odnosu na prethodnu Odluku (4.212.501 kuna).

I. izmjenama financijskog plana JVP Opatija za 2023. godinu isti se **umanjuje za -591.182 eura**. Umanjenje se sastoji od uvećanja rashoda poslovanja za +2.270 eura, uvećanja kapitalnih ulaganja za +28.789 eura iz donacije DVD Opatija, uz istovremeno umanjenje za -5.309 eura, te uvećanja planiranih troškova izrade projektne dokumentacije za izgradnju vatrogasnog doma za +46.682 eura, te umanjenja rashoda planiranih za početak gradnje vatrogasnog doma iznosa –663.614 eura. I. izmjenama financijskog plana biti će obuhvaćeno i pokriće manjka prihoda iz 2022. godine (3.513 eura/26.469,51 kuna) kojeg čine troškove iz prosinca 2022. godine za koje su sredstva Proračuna povučena u siječnju 2023. godine kada su ista evidentirana i kao prihodi JVP. Pokriće manjka biti će planirano Odlukom o raspodjeli rezultata poslovanja Grada Opatije za 2023. godinu, te uključeno u I. Izmjene Proračuna Grada Opatije za 2023. godinu

Procjenom ostvarenja **Rashoda poslovanja** za 2023. godinu isti se uvećavaju za **+2.270 eura**, a sastoje se od povećanja/umanjenja pojedinih stavki u financijskom planu kako slijedi:

* **-1.800 eura** umanjenja Izdataka za službena putovanja, budući se ne očekuju neka veća putovanja ili odlasci na takmičenja i druga događanja, a u slučaju dislokacije, JVP Opatija je dosada uvijek refundirala ovu stavku rashoda od Hrvatske vatrogasne zajednice;
* **-2.200 eura** umanjenja na stavci Stručno usavršavanje zaposlenih, budući će cijena obuke osnovom Programa osposobljavanja za spašavanje iz dubina i visina za četiri polaznika vatrogasca iz JVP Opatija biti znatno manja nego što je prvotno planirano;
* **-1.000 eura** umanjenja na stavci Energija, očekivanja su da trend naglog rasta cijena energenata neće pratiti prošlogodišnja kretanja;
* **-1.460 eura** umanjena na stavci Službena, radna i zaštitna odjeća i obuća, budući su svečana odijela i košulje nabavljeni krajem prošle godine;
* **+1.000 eura** uvećanja na stavci Materijal i dijelovi za tekuće i investicijsko održavanje, JVP nastoji što veći broj popravaka obavljati u vlastitoj režiji, ukoliko ne iziskuju uslugu ovlaštenog servisa;
* **+7.730 eura** uvećanje na stavci Usluge tekućeg i investicijskog održavanja a koju čine novi troškovi koji nisu bili obuhvaćeni financijskim planom za 2023. godinu: +3.290,00 euraosnovom sklopljenog ugovora s novim dobavljačem za uslugu održavanja internetske stranice JVP, obzirom da je prethodni dobavljač otkazao ugovor s danom 31.12.2022. godine, +2.270,00 eura osnovom sklopljenog ugovora s dobavljačem za održavanje informatičkih programa, a koji trošak je do 31.12.2022. godine snosio Grad Opatija. Za 2023. godinu Grad Opatija je ugovorio održavanje isključivo za svoje potrebe, a proračunski korisnici su upućeni da sami ugovore održavanje sukladno svojim potrebama, preostali dio od +2.170 eura odnosi se na očekivano povećanje troškova usluga održavanja vozila.

**Kapitalna ulaganja** će se ovim I. Prijedlogom izmjena financijskog plana umanjiti za **-593.452 eura**, a umanjenje se sastoji od:

* **-2.124 eura** umanjiti će se planirani troškovi Ulaganja u računalne programe budući je JVP izvršila nabavu i provela obuku za program Pisarnice krajem 2022. godine, kako bi se ispoštovali zakonom propisani rokovi;
* **-3.185 eura** umanjiti će se planirani troškovi dodatnog ulaganja na prijevoznom sredstvu vatrogasnom vozilu OP-2 (skidanje CAFS modula i ugradnja polica), jer se procjenjuje da će ta sredstva biti potrebnija na stavci troška Izrade projektne dokumentacije za vatrogasni dom, te će se ukupno umanjenje u iznosu od -5.309 eura prebaciti za pokriće očekivanog troška na kontu Izrade

projektne dokumentacije za vatrogasni dom budući će, uslijed isteka roka za podnošenje zahtjeva za produženje valjanosti građevinske dozvole, biti potrebno pokrenuti novi postupak, koji će iziskivati i nove troškove;

* **+46.682 eura** treba dodatno uvećati predmetnu stavku rashoda zbog očekivanog troška nivelacije postojećeg Projekta gradnje, budući je Projekt izrađen 2015. godine, a u međuvremenu su izašle nove EU norme za projektiranje domova, te je jedan od EU DIN-ova doživio značajne promjene u vidu organizacije i tehnologije funkcioniranja doma, a najznačajnija je promjena u ukidanju parkirnih garažnih površina za vatrogasna vozila, gdje su od četiri dozvoljene veličine prema kategoriji vozila, ukinute dvije. Projekt postojećeg doma ima parkirna mjesta dimenzija koje su novom normom ukinuta, odnosno nisu dopuštena. Postojeći projekt vatrogasnog doma projektiran je u skladu s tada važećim tehničkim propisom, te je u međuvremenu doneseno niz promjena u regulativi, a posebno novi Pravilnik o energetskom pregledu zgrade i energetskom certificiranju, te tehnički propis o racionalnoj upotrebi energije i toplinskoj zaštiti u zgradama.

Nadalje, postojeći projekt izrađen je paralelno s izradom projekta Doma Zdravlja, te su projektantske ekipe u oba projekta nastojala što racionalnije izvesti zajednički priključak na javno prometnu površinu, racionalno izvršiti podjelu građevinskih površina na dvije zasebne građevinske parcele, racionalizirali priključke na komunalnu i drugu infrastrukturu kao i u građevinskom dijelu smanjili radove na način da je iskop u zajedničkom dijelu, te nivelacija terena izvedena na način da se zadovolje uvjeti za dvije građevine.

Budući su nastale značajne promjene u obavezi instaliranja sustava za proizvodnju i korištenje obnovljivih izvora energije, obavezi proizvodnje energije na novoj građevini, promjene u Energetskom certificiranju zgrada, promjene nastale zbog odustajanja gradnje Doma zdravlja (nepostojanje potpornog zida na međi građevinskih čestica, kapacitetu komunalnih i drugih instalacija) te i novoj EU DIN 14092 normi za projektiranje Vatrogasnih domova, potrebno je izvršiti korekcije, odnosno preprojektiranje postojećeg projekta Vatrogasnog doma;

* **-663.614 eura** umanjenje na stavci Izgradnja vatrogasnog doma (-464.530 eur planiranih sredstava namjenski iz fondova EU, -199.084 eura planiranih sredstava iz kredita) nastavno na ranije navedeno. Dakle, postojeći projekt izgradnje vatrogasnog doma ne zadovoljava uvjete za prijavu na natječaj za dobivanje bespovratnih sredstva iz EU fondova, budući više nije u potpunosti usklađen sa strateškim dokumentima sektora.
* **+28.789 eura** uvećati će se prihod osnovom donacije/prijenosa vlasništva nad vozilom OP-1, registarske oznake RI 703 JD, temeljem Odluke Upravnog odbora DVD Opatija od dana 21. listopada 2004. godine (Odluka nije provedena, što se utvrdilo prilikom obavljanja inventure 31.12.2022. godine). Vozilo je uknjiženo u glavnu knjigu i u analitičke evidencije dugotrajne imovine JVP po procijenjenoj vrijednosti učinjenoj od strane ovlaštenog procjenitelja.

U okviru planiranih troškova za nabavu uredske opreme i namještaja učiniti će se prebacivanje sredstava na način da će se:

* **1.500 eura** planiranih troškova za zamjenu kutne garniture u dežurani, preusmjeriti za nabavu, u ovom trenutku potrebnijih arhivskih ormara za smještaj dokumentacije JVP koja je na zahtjev Grada krajem prošle godine preuzeta iz arhive Grada i premještena u prostorije JVP koje ne raspolažu s prikladnim prostorom za smještaj i zaštitu arhivskog gradiva.

Ostale stavke Financijskog plana Javne vatrogasne postrojbe Opatija za 2023. godinu ostaju neizmijenjene.

I. Izmjenama financijskog plana JVP Opatija za 2023. godinu Financijski plan se s početnih 2.029.332 eura umanjuje na 1.438.150 eura (što s ukalkuliranim iznosom za pokriće manjka prihoda iz 2022. godine -3.513,09 eura čini novi financijski plan iznosa 1.441.663 eura).

Potrebno je još napomenuti da je stupanjem na snagu Pravilnika o klasifikaciji radnih mjesta profesionalnih vatrogasaca, mjerilima za njihovo utvrđivanje i koeficijentima složenosti poslova (Narodne Novine broj 46/2023), JVP Opatija u obvezi uskladiti svoje poslovanje s odredbama istog najkasnije zaključno do 01. studenog 2023. godine, što će proizvesti daljnju potrebu korekcije Financijskog plana u dijelu iznosa plaća i doprinosa, a što se očekuje obuhvatiti Prijedlogom II. izmjena financijskog plana JVP Opatija.

 Zapovjednik:

Igor Ravnić, dipl.ing.sig.

Privitak:

1. Tablica I. Izmjene financijskog plana JVP Opatija za 2023. godinu





